ኤጀንሲው አርሶአደሩ ተገቢውን የምርቱ ዋጋ እንዲያገኝ እየሠራ መሆኑን አስታወቀ
አርሶአደሩ የግብርና ምርቱ  ተገቢው ዋጋ እንዲያገኝ ለማድረግ  የተለያዩ ሥራዎችን  እያከናወነ እንደሚገኝ የፌደራል ህብረት ሥራ ኤጀንሲ አስታወቀ ።የኤጀንሲው ዋና ዳይሬክተር አቶ ኡስማን ስሩር ለዋልታ እንደገለጹት ፤በ2008/09 ምርት ዘመን ከፍተኛ የግብርና ምርት በመገኘቱ ምክንያት የግብርና ምርት ዋጋ ወርዶ በአርሶ አደሩ ላይ ኢኮኖሚያዊ ጉዳት እንዳያስከትል ዘርፈ ብዙ ሥራዎች እየተከናወኑ ይገኛሉ ።በአገሪቱ የሚገኙ የመሠረታዊ ህብረት ሥራ ማህበራት አርሶ አደሩ የሰበሰበውን የሰብል ምርት በተመጣጣኝ ዋጋ በመግዛት ለሸማቹ የህበረተሰብ ክፍል ተመጣጣኝ በሆነ ዋጋ እንዲቀርብ ለማድረግ ዝግጅቶች እየተጠናቀቁ መሆኑን አስረድተዋል ።ኤጀንሲው ከገዛው የሰብል ምርት ትርፍ የሆነውን ለኢትዮጵያ እህል ንግድ ድርጅት ፣ ለዓለም የምግብ ፕሮግራምና ለሌሎች አካላት ለመሸጥ ዝግጅት ማድረጉን ነው የጠቆሙት ።በተጨማሪም የህብረት ሥራ ማህበራት የግብርና ምርትን ከሚያቀነባብሩ የተለያዩ የፓስታ፣ የዱቄትና የቢራ ፋብሪካዎች ጋር የገበያ ትስስር በመፍጠር የስንዴና የገብስ አምራች አርሶ አደሮች የተሻለ ገቢ እንዲያገኙ እየተደረገ መሆኑን አቶ ኡስማን አስታውቀዋል ።     እንደ አቶ ኡስማን ማብራሪያ የህብረት ሥራ ማህበራት የሚያጋጥማቸውን የመጋዘን ችግር ለመፍታት  በዘንድሮ የበጀት ዓመት 68  ሚሊዮን  ብር  በሆነ  ወጪ በተለያዩ  ክልሎች  ከ 5 ሺ ኩንታል  በላይ  የመያዝ አቅም ያላቸው መጋዝኖች ተገንብተዋል ።በአሁኑ ወቅት በኢትዮጵያ 78 ሺህ 900 መሠረታዊ  ህብረት ሥራ ማህበራት ፣373  የህብረት ሥራ ዩኒየኖች 17 ነጥብ 6  ቢሊዮን ብር  ካፒታል እያንቀሳቀሱ መሆኑን ዋልታ ኢንፎርሜሽን ማዕከል ዘግቧል ።  ከዘንድሮ የመኸር ምርት 320 ሚሊየን ኩንታል  ምርት ይገኛል ተብሎ እንደሚጠበቅ መገለጹ ይታወቃል ፡፡  